Дамян Дамянов
Оглеждам своя свят, дома си тих

chitanka.info

Оглеждам своя свят, дома си тих:

Във всяка вещ, във всичко, в радост, в грижа,

Откривам тебе. И присъстваш ти —

Ти, който въобще не съм и виждал.

Във масата, върху която ям.

В писалището, на което пиша.

В деня. В нощта. В мига, кога съм сам.

В хартията, в пердето, дето диша.

Благодаря ти, че все с мен си ти,

Че всичко си ми дал с труда си таен!

Дано поне с едничкия свой стих

Да мога да ти върна този заем!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.